|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2016 m. kovo 9 d. |
| įsakymu Nr. AD1-699 |

**KULTŪROS KVARTALO ĮVEIKLINIMO PROJEKTŲ DALINIO FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠAS**

**I SKYRIUS**

**BENDROSIOS NUOSTATOS**

1. Kultūros kvartalo įveiklinimo projektų dalinio finansavimo tvarkos aprašas (toliau – Tvarkos aprašas) nustato Klaipėdos miesto senamiestyje įgyvendinamų tarpsektorinių kultūros projektų kriterijus, jų svarstymo ir vertinimo bei jų dalinio finansavimo iš savivaldybės biudžeto lėšų skyrimo ir atsiskaitymo už jas reglamentaciją.
2. Tvarkos aprašo tikslas – paskatinti įvairių sektorių kultūrinį bendradarbiavimą ir aktyvinti kultūrinę veiklą Klaipėdos senamiestyje.
3. Šiame Tvarkos apraše vartojamos sąvokos:

3.1. Kultūros kvartalas – Klaipėdos senamiesčio teritorija, patvirtinta Klaipėdos miesto savivaldybės administracijos direktoriaus įsakymu.

3.2. Pasirengimo projektui laikotarpis – laikotarpis, kurio pradžioje turi būti pradėtos, o pabaigoje – baigtos visos projekto pasirengimui skirtos veiklos.

3.3. Projektas – laike apibrėžta kryptingos veiklos priemonių visuma, kurios tikslas – suteikti kultūros paslaugą arba sukurti kultūros produktą, skirtą visuomenės kultūriniams, meniniams ir švietėjiškiems poreikiams įgyvendinti.

3.4. Projekto įgyvendinimo laikotarpis – laikotarpis, kurio pradžioje turi būti pradėtos, o pabaigoje – baigtos visos projekto veiklos.

4. Kitos šiame Tvarkos apraše vartojamos sąvokos atitinka Lietuvos Respublikos įstatymuose ir kituose teisės aktuose apibrėžtas sąvokas.

1. Šio Tvarkos aprašo įgyvendinimą prižiūri Klaipėdos miesto savivaldybės administracijos (toliau – Savivaldybės administracija) direktorius (arba jo įpareigotas ir jam atskaitingas viešojo administravimo subjektas) ir atsiskaito Klaipėdos miesto savivaldybės tarybai jos reglamento nustatyta tvarka.

**II SKYRIUS**

**PROJEKTŲ ATRANKA**

1. Kultūros kvartalo įveiklinimo projektų paraiškas (toliau – paraiškos) Savivaldybės administracijos Ugdymo ir kultūros departamento Kultūros skyriui (toliau – Kultūros skyrius) gali teikti Lietuvos Respublikos įstatymų nustatyta tvarka įregistruoti viešieji bei privatūs juridiniai asmenys, veikiantys kultūros srityje ir teikiantys kultūrines paslaugas.

7. Paraiškos, parengtos pagal Savivaldybės administracijos direktoriaus patvirtintą formą, priimamos Savivaldybės administracijai paskelbus informaciją (skelbimą) apie jų priėmimą savivaldybės interneto svetainėje www.klaipeda.lt.

8. Skelbime nurodoma:

8.1. paraiškų priėmimo laikas;

8.2. paraiškų pateikimo būdas;

8.3. paraiškas priimantis skyrius;

8.4. kontaktinio asmens vardas, pavardė, telefonas, elektroninis paštas;

8.5. kita reikalinga informacija.

9. Prie paraiškos būtina pridėti: Lietuvos Respublikos juridinių asmenų registro registravimo pažymėjimo kopiją arba valstybės įmonės Registrų centro Lietuvos Respublikos juridinių asmenų registro išplėstinio išrašo kopiją, įstatų arba nuostatų kopiją, pažymą iš Valstybinės mokesčių inspekcijos ir Socialinio draudimo fondo valdybos, kad neturi mokestinių įsipareigojimų.

10. Paraiškų atitiktį konkurso sąlygoms tikrina Kultūros skyrius. Paraiškos neteikiamos konkursui, jei jos užpildytos netvarkingai, pateiktos pasibaigus Savivaldybės administracijos nustatytam paraiškų priėmimo laikui, neatitinka konkursui keliamų reikalavimų, jeigu nepateikti visi būtini dokumentai, nurodyti 9 punkte.

11. Paraiškų teikėjai, kurių paraiškos nevertinamos dėl 10 punkte nurodytų priežasčių, apie tai informuojami paraiškoje nurodytu elektroniniu paštu per 30 dienų nuo paraiškų priėmimo termino pabaigos.

12. Atitinkančias reikalavimus projektų paraiškas nagrinėja ekspertai.

13. Ekspertai parenkami atsižvelgiant į gautas paraiškas ir jose pateiktas kryptis, meno žanrus. Ekspertus parenka Kultūros ir meno taryba (toliau – KMT) kartu su Kultūros skyriumi. Ekspertų sąrašą ir jų darbo taisykles įsakymu tvirtina Savivaldybės administracijos direktorius.

14. Ekspertu gali būti tik nepriekaištingos reputacijos asmuo.

15.Jeigu KMT narys yra paraišką pateikusios organizacijos vadovas ar narys arba dalyvauja įgyvendinant projektą, jis privalo nusišalinti svarstant projekto įtraukimo į programą ir jo dalinio finansavimo klausimus.

16.Jeigu dėl nusišalinimo procedūros (žr. 15 punktą) KMT posėdyje nesusidaro kvorumas, klausimus dėl projekto įtraukimo į programą ir jo dalinio finansavimo sprendžia Savivaldybės administracijos direktoriaus įsakymu sudaryta 7 narių komisija, į kurios sudėtį įeina likusieji KMT nariai ir Savivaldybės administracijos atstovai.

17. Vieną paraišką vertina 2 ekspertai. KMT gali pritarti arba nepritarti vieno arba abiejų ekspertų vertinimams. Nepritarusi abiejų ekspertų vertinimams, KMT turi pateikti argumentuotą išvadą.

18. Ekspertai paraiškas vertina balais nuo 1 iki 5 (kur 5 – didžiausias rodiklis) pagal šiuos kriterijus:

18.1. projekto meninė ir (ar) kultūrinė vertė;

18.2. projekto kultūros produktų ir paslaugų inovacijos;

18.3. projekto aktualumas;

18.4. projekto partnerių institucijų, įstaigų, organizacijų, pavienių menininkų įtraukimas į vyksmą;

18.5. projekto prieinamumas lankytojams, žiūrovams, klausytojams: darbas su tiksline auditorija;

18.6. projekto žinomumas, viešųjų ryšių apimtis;

18.7. projekto papildomų finansavimo šaltinių kiekis ir santykis.

19. Projektas gali finansuojamas, jei surenka ne mažiau kaip 40 balų (maksimalus įvertinimas – 7 kriterijai x maks. 5 balai x 2 ekspertai = 70).

**III SKYRIUS**

**PROJEKTŲ FINANSAVIMAS**

20. Atrinktiems projektams užtikrinamas dalinis finansavimas iš Klaipėdos miesto savivaldybės biudžete patvirtintų asignavimų.

21. Lėšų poreikis projektams iš dalies finansuoti kasmet numatomas, rengiant ateinančių metų biudžetą, atsižvelgiant į KMT rekomendacijas. KMT rekomenduoja skirti lėšas pagal paraiškoje pateiktą sąmatą.

22. Projekto įgyvendinimui iš savivaldybės biudžeto gali būti prašoma 80 proc. pasirengti reikalingų lėšų, bet ne daugiau kaip 6 000 Eur.

23. Projekto įgyvendinimui reikalinga lėšų dalis, kurios nepadengia savivaldybės biudžeto skirtos lėšos, turi sudaryti ne mažiau kaip 20 proc. viso poreikio. Šią projekto lėšų dalį turi padengti projekto vykdytojas savo arba rėmėjų (partnerių) lėšomis.

24. Iš savivaldybės biudžeto skirtų lėšų projektų administracinių išlaidų dydis sąmatoje negali būti didesnis nei 20 proc. lėšų sumos, o nenumatytų išlaidų dydis – didesnis nei 5 proc. lėšų bendros sumos, skirtos renginiui įgyvendinti.

25. Projektų lėšų dydis, skirtas dalyvių maitinimui, negali viršyti Lietuvos Respublikos Vyriausybės nustatytų sumų.

26. Projektui skirtos lėšos negali būti naudojamos:

26.1. ilgalaikio materialiojo turto įsigijimui;

26.2. dalyvavimo įvairių asociacijų veikloje išlaidoms padengti;

26.3. kitiems projektams įgyvendinti.

27. Sutartis nesudaroma, jeigu organizacija nepateikia dokumentų, įrodančių, kad projekto įgyvendinimui lėšų iš savo ar kitų finansavimo šaltinių turi ne mažiau kaip 20 procentų.

28. Organizatorių įsipareigojimai dėl projekto kokybės bei turinio ir atsiskaitymo už gautą dalinį finansavimą terminai ir tvarka reglamentuojami sutartyje.

**IV SKYRIUS**

**SIEKIAMI REZULTATAI**

29. ĮgyvendinantKultūros kvartalo įveiklinimo programą planuojama išplėsti senamiestyje teikiamų kultūros paslaugų pasiūlą: rengti kultūros paveldą ir šiuolaikinius menus aktualizuojančias kūrybines dirbtuves, parodas, edukacinius užsiėmimus, priimti reziduoti menininkus, demonstruoti jų kūrybos pristatymus, organizuoti įvairias šventes, rodyti profesionalaus teatro spektaklius ir pan. Tikėtina, kad išplėtus paslaugų pasiūlą ir sutelkus įvairių sričių menininkus bei verslo pasaulio atstovus, pagerės kvartale teikiamų kultūrinių paslaugų kokybė, padidės senamiesčio patrauklumas ir konkurencingumas.

30. Pagrindinis šios programos tikslas – įgyvendinant įvairius tarptautinius projektus, suburti sinergiškai veikiančių kultūros, meno, nevyriausybinių organizacijų ir verslo subjektų klasterį, formuojantį aktyvų ir lankytojams patrauklų kultūros kvartalą Klaipėdos senamiestyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_